Twee kritiek ná skietery by nuwe winkelsentrumDie polisie en paramedici buite Springs Mall. Foto: Via @tshepomoswa / Twitter Twee mense, ŉ vrou en ŉ polisiebeampte, is kritiek beseer in ŉ skietery by die Springs Mall aan die Oos-Rand. Dié inkopiesentrum het Donderdag sy deure vir die publiek oopgemaak. Kapt. Thabo Sibuyi, polisiewoordvoerder, het aan Maroela Media bevestig die skietery het omstreeks 10:40 plaasgevind. “ŉ Groep verdagtes was by die opening van die sentrum om vermoedelik winkeldiefstal te pleeg. Minstens een van die verdagtes was gewapen en ŉ skietery het ontstaan toe hulle planne uitgevind is,” het Sibuyi gesê. Sibuyi het gesê die polisiebeampte is in die skouer geskiet en die vrou, ŉ lid van die publiek, is in die maag getref. Volgens Chris Botha, woordvoerder van Netcare 911, is die slagoffers in ŉ kritieke toestand na afsonderlike hospitale in die stad geneem. Sibuyi het gesê nóg ŉ polisiebeampte is skrams in sy arm getref, maar nie ernstig beseer nie. “Die polisie het vier verdagtes in verband met die voorval in hegtenis geneem. Die polisie is op soek na nog verdagtes wat in die voorval betrokke was en weggehardloop het. Die vuurwapen wat in die skietery gebruik is, is nog nie opgespoor nie,” het Sibuyi gesê. Springs Mall het in ŉ verklaring die polisie en veiligheidsbeamptes bedank vir hul vinnige optrede. “Die verdagtes se poging is deur die vinnige reaksie van die polisie gefnuik. Meer as 200 polisiebeamptes en bykomende veiligheidsbeamptes was op die perseel vir die geleentheid,” het die sentrumbestuurder gesê. Die polisie het beslag gelê op die voertuig waarmee die verdagtes by die winkelsentrum opgedaag het. Die sentrumbestuur ondersteun die polisie in hul ondersoek. Mense wat tydens die voorval vir ŉ ruk lank in die sentrum vasgekeer was terwyl die polisie die voorval onder beheer gebring en ondersoek het, het op sosiale media die sentrumbestuur geloof vir die wyse waarop die situasie hanteer is.